ועדת החינוך, התרבות והספורט, כנסת 25, פרוטוקול מספר 14, 2023-02-15 00:00

משה סולומון: בוקר טוב לכולם

משה סולומון:  זה בוקר מאתגר כי אנחנו עכשיו עדים לאיזה שהוא פינוי של חווה חקלאית וחבל שהבוקר מתחיל ככה, אבל נקווה שהדברים האלה ייושבו בצורה טובה

משה סולומון:       אני מתכבד לפתוח את דיוני ועדת החינוך, יום רביעי, כ"ד שבט, 15 בפברואר 2023

משה סולומון:  הנושא הוא חשש מפסילת תכני העשרה ליברליים ולהט"ביים במערכת החינוך, דיון מהיר של חברי הכנסת יוראי להב, גלעד קריב, יפעת שאשא ויבגני סובה

משה סולומון:       אני לראשונה מנהל ועדה ואני שמח ואני מקווה שאת הוועדה הזאת נעשה בצורה גם מכובדת, אבל גם שנגיע בסופו של דבר לתת תשובות לשאלות שעולות וזה חשוב מאוד מאוד

משה סולומון:  ברשותכם אני אפתח בכמה מילים ולאחר מכן יוזמי הדיון ידברו ולאחר מכן כמובן כל אלה שהגיעו לכאן, לפי סדר נוכל לשמוע את כולם

משה סולומון:  חשוב מאוד שנשמע את כולם כדי שנגיע לעמק השווה וגם לתשובות הנדרשות

משה סולומון:       אז כמה מילים שברצוני לפתוח בהן

משה סולומון:  לפני שנבחרתי לכנסת עבדתי במספר מקומות, כל מקום עבודה משאיר רושם, אך התחום שאני מרגיש שהמשיך איתי בצורה משמעותית ביותר זה תחום החינוך

משה סולומון:  עסקתי בזה הרבה מאוד שנים, תפקיד המחנך, בית הספר, מערכת החינוך כולה הוא התפקיד החשוב ביותר במדינה ובכלל בעולם, באנושות

משה סולומון:  ילדינו הם עתידנו ומי שיהיו בעתיד מעוצב כעת בתוך מערכת החינוך או בכל המסגרות

משה סולומון:       מערכת גפ"ן, גמישות פדגוגית ניהולית באה לתת למנהלי בתי הספר, מובילי החינוך, את היכולת לבחור את התכנים הטובים ביותר והאיכותיים ביותר בעיניהם לחינוך של הדור הבא

משה סולומון:  יש שבחרו בהעשרה טכנולוגית, הכנה לעולם החדש, יש שבחרו בחיבור למורשת, בין המסורת, המקור ממנו אנחנו יונקים את הייחודיות של עמנו, כמו שאמר יגאל אלון, עם שאינו זוכר את עברו ההווה שלו דל ועתידו לוט בערפל

משה סולומון:  ויש שבחרו בתכניות המעודדות חשיבה פתוחה, קבלת האחר וקירוב בין חלקי העם

משה סולומון:       מנהל מנהל ובחירתו, מנהל מנהל וגישתו, וזה חשוב מאוד מאוד, אבל חשוב לזכור שהחינוך אינו מתחיל ונגמר רק בבית הספר, החינוך מתחיל ונגמר בבית, ההורים, הסבים והסבתות, גינת המשחקים, הרשתות החברתיות, כולם משפיעים ומהווים חלק מחינוכו והתפתחותו של דור העתיד שלנו, כמה הוא חשוב לנו, בטח באתגרים שאנחנו נדרשים להם מעת לעת

משה סולומון:       עלינו לשמור על שקיפות, על תיאום, זכותו של הורה לבחור כיצד לחנך את ילדו, אילו ערכים לשים בעדיפות ראשונה וכמובן לבחור את הזרם ומוסד הלימודים אליו הוא שולח את היקר לו מכול

משה סולומון:  בסוף כולנו כאן הורים, יש לנו ילדים ואנחנו רוצים לחזור אליהם ולתת להם את הקרקע הטובה ביותר להצלחתם בחיים

משה סולומון:       על מערכת החינוך, מנהלי בתי הספר והמורים לקיים שיח עם ההורים, ליידע אותם בהתקדמות ובהתמודדות של הילד, עם אתגרים פדגוגיים וחינוכיים

משה סולומון:  הצלחת הילד בכל תחומי החיים תלויה בקשר הפתוח והכן בין ההורים למערכת החינוך

משה סולומון:  ילד החווה קשיים בבית צריך להיעטף על ידי הצוות החינוכי, וילד החווה חלילה פגיעה במערכת החינוך חייב, אבל חייב, לקבל תמיכה וגיבוי מהוריו

משה סולומון:  צורה זו של שיתוף פעולה תצליח רק באמצעות שיח פתוח ואמון מלא בין כל השותפים בכלל בחינוך ילד כזה או אחר

משה סולומון:      אתמול נחשפנו כולנו לפוסט המרגש שכתב ערוץ 12, יאיר שרקי, שכולנו מכירים

משה סולומון:  כפי שביקש בעצמו לא ארצה לעסוק כאן בבחירתו, במה שהוא בחר לחשוף ולשתף אותנו, אך ארצה לגעת במהות של הדברים שלו

משה סולומון:  היו לו דברים מרגשים מאוד מאוד שהוא כתב אתמול

משה סולומון:  העיסוק בנושא הוא עיסוק בדיני נפשות ממש ומשכך הזהירות והרגישות הנדרשות חשובות במעלה

משה סולומון:  כל הורה, איש חינוך, נבחר ציבור ומנהיג קהילה צריך לזכור זאת, כל מילה, כל עלבון או זלזול עלולים לעלות בחיי אדם

משה סולומון:       פתחתי בזה שאני איש חינוך, אני מכיר את הסוגיות האלה, לאן זה יכול להוביל אנשים לאורך שנים רבות

משה סולומון:  אין זה אומר שצריך להימנע מאמירת דעותיך, יהיו אשר יהיו, אבל עלינו לשים לב להשלכות ולהשפעות של הדברים

משה סולומון:  ומצא חן ושכל טוב בעיני אלוקים ואדם

משה סולומון:       ולקראת הדיון אבקש מכל הנוכחים כאן להתייחס לגופו של עניין ולא לגופו של אדם, זה מאוד מאוד חשוב כדי שבאמת נוכל להגיע לחקר האמת

משה סולומון:  כשם שאנחנו רוצים שדעותינו ואורח חיינו יכובדו ולא יותקפו כך עלינו לכבד ולא לתקוף את דעותיו ואורח חייו של האחר

משה סולומון:  אז כדי שבאמת ננהל את הדיון הזה בצורה טובה ונוכל לשים על השולחן את הנושא אני אבקש קודם כל מיוזמי הדיון לדבר לפי הסדר, נמצאים פה יוראי ויבגני ואם יגיעו גלעד ויפעת שאשא ניתן להם גם ואחר כך נעשה סדר דוברים לפי הבקשות שלכם

יוראי להב-הרצנו: תודה רבה, אדוני היושב ראש, ואני גם רוצה להודות לחבריי יבגני סובה, יפעת שאשא ביטון, גלעד קריב וגם למאיר כהן שנמצא כאן איתנו

יוראי להב-הרצנו:       אדוני, בהתאם להסכמים הקואליציוניים ראש הממשלה נתניהו העביר את האחריות על היחידה לתכניות חיצוניות לסגן השר אבי מעוז, אולי הפוליטיקאי הכי הומופוב, גזען ומסוכן במדינת ישראל

יוראי להב-הרצנו:  העניין הזה עוגן בהחלטת ממשלה מיום ה-15 בינואר 2023 שהעבירה את סמכויות היחידה ממשרד החינוך למשרד ראש הממשלה ולסגן השר

יוראי להב-הרצנו:  היחידה הזאת, אדוני, אני רוצה להזכיר, חולשת על 8,000 תכניות לימוד ועל תקציב של כמעט 2

יוראי להב-הרצנו: 5 מיליארד שקלים

יוראי להב-הרצנו:       אדוני, עולה חשש כבד שהממשלה מניחה את התשתית שתאפשר הסרת תכני חינוך ליברליים ולהט"ביים מתכניות הלימודים במערכת החינוך הממלכתית ולהחליף אותם בתכנים שתואמים את משנתו הרעילה של אבי מעוז

יוראי להב-הרצנו:  אני אומר את זה כי לאחרונה התחדש המכרז לאותה יחידה ובו שלושה קריטריונים חדשים ועמומים

יוראי להב-הרצנו:  קריטריון אחד, ואני מצטט, 'מי שנמצא כי הוא פועל בניגוד לחוקי מדינת ישראל ויש בפעילות זו, במעשיו ובהתנהגותו חשש לפגיעה או להשפעה מזיקה על התלמידים'

יוראי להב-הרצנו:  אני רוצה לשאול את משרד החינוך או את משרד ראש הממשלה, את מי שהוציא את הקריטריון הזה, אני רוצה לשאול שתי שאלות - - -     

משה סולומון: יש לך התנגדות למשפט הזה?      

יוראי להב-הרצנו: אני רוצה לשאול שאלה, למה חוקי מדינת ישראל ולא חוק חינוך ממלכתי? האם הממשלה הזו מתנערת מערכים שקבועים בחוק הנהדר הזה? ואני רוצה להקריא את סעיף 2(א)(2) בחוק חינוך ממלכתי שבו כתוב שמטרת מערכת החינוך היא להנחיל את העקרונות שבהכרזה על הקמת מדינת ישראל ואת ערכיה של מדינת ישראל כמדינה יהודית ודמוקרטית ולפתח יחס של כבוד לזכויות אדם, לחרויות היסוד, לערכים הדמוקרטיים, לשמירת החוק, לתרבותו ולהשקפותיו של הזולת וכן לחנך לחתירה לשלום ולסובלנות ביחסים גם בין בני האדם וגם בין עמים

יוראי להב-הרצנו:  למה לא להפנות לחוק חינוך ממלכתי? לאיזה חוקים אחרים רוצים בממשלה להפנות?      ולגבי החלק השני של אותו קריטריון, אדוני, אני רוצה לשאול מי יקבע מה מזיק לתלמידים? אבי מעוז? האדם שכבר הצהיר שתלמידים בעלי נטיות הפוכות צריכים להישלח לטיפולי המרה? את זה הוא אמר באולפן שישי בפני כל עם ישראל

יוראי להב-הרצנו:       הקריטריון השני שנוסף והוא חדש זה שהתכנים או ההתקשרויות ייבחנו לפי שיקולים מקצועיים

יוראי להב-הרצנו:  אני רוצה לשאול מה זה שיקולים מקצועיים, מי יחליט, מי קובע, בסמכות מי זה? בסמכות שר החינוך? בסמכות סגן השר מעוז?      והדבר האחרון, ואולי לשיטתי המטריד ביותר: בהתאם לשיקול דעת מקצועי של הגורמים הרלוונטיים במשרד ו/או בהתאם לנתוני בקרה והערכה, לעדכן את נתוני התכנית במאגר לפי פריסה גיאוגרפית, מלאי, התאמה לשכבות גיל, התאמה למגזר, התאמה לסוגי פיקוח

יוראי להב-הרצנו:  אני רוצה לשאול אותך, משה ידידי, איזה סוג תוכן הממשלה הזו חושבת שרלוונטי לתלמידי תיכון עירוני ט' בתל אביב שאינו רלוונטי לתלמידי ותלמידות דנציגר בקרית שמונה? מדוע לעשות חלוקה מלאכותית מכוונת על בסיס גיאוגרפי, על בסיס מגזרי? מה זה הדבר הזה?      ובאופן כללי אני רוצה לשאול, מאחר שיש סתירה מובנית בין ההצהרות של שר החינוך קיש מעל בימת הכנסת לבין ההחלטות שמועברות בממשלה לבין הדברים שמפורסמים בתקשורת

יוראי להב-הרצנו:  מי אחראי על היחידה להתקשרויות חיצוניות, האם מדובר במשרד ראש הממשלה, במשרד החינוך? איך זה יתנהל? כי זו יחידה חשובה עם השפעה חשובה

משה סולומון: תודה רבה

משה סולומון:  יבגני

יבגני סובה: קודם כל אני מברך אותך ומאחל לך הצלחה, זה תמיד מרגש כשאתה פעם ראשונה מנהל ועדה

יבגני סובה:  אז שיהיה לך בהצלחה

יבגני סובה:  אני גם חבר ועדה, שיהיה גם בהצלחה לוועדה שאנחנו פה כולנו פועלים

משה סולומון: תודה רבה

יבגני סובה: אתה, אדוני היושב ראש, ביקשת לא להתייחס לגופו של אדם, להתייחס לגופו של עניין, אבל אני לא יכול שלא להתייחס לגופה של הממשלה שקמה לפני כחודש וחצי ולכן כשחברי יוראי להב הרצנו פנה אליי אני אמרתי בוודאי שאני אחתום בבקשה לקיים דיון, כי גם אני חרד, גם אני חושש, וגם כשאני מסתכל על התכנים וכשאני מסתכל על הכוונות של הממשלה, ואני לא רוצה דווקא ספציפית להתייחס לגופו של חבר הכנסת אבי מעוז, אלא באופן כללי להסכמים הקואליציוניים שנחתמו לפני חודש וחצי, אז אני יותר ויותר משתכנע שהמילה חושך לא זרה לממשלה הזאת

יבגני סובה:  אני הייתי אומר שהיא קרובה מאוד לממשלה הזאת

יבגני סובה:       ישנה פה פגיעה בציונות, אדוני היושב ראש

יבגני סובה:  הפגיעה בציונות מתבטאת בין היתר בפגיעה למשל בנושא של ערכי צה"ל

יבגני סובה:  הרי אנחנו יודעים שהשותפים הקואליציוניים רוצים להעביר חוק יסוד: לימוד תורה שאין לזה שום קשר ללימוד תורה, אלא זה חוק השתמטות משירות צבאי

יבגני סובה:  אני אמרתי את זה גם לחבריי במפלגות החרדיות, אמרתי שבמדינה יהודית לא צריך להיות חוק יסוד: לימוד תורה, כל מי שרוצה ללמוד תורה יכול ללמוד תורה במדינה יהודית ודמוקרטית

יבגני סובה:  ברגע שאתם שמים תנאי להעביר את החוק לפני העברת התקציב - - -     

משה סולומון: אם אתה רוצה שהמדינה היהודית תישאר מדינה יהודית יש בה בסיס להיותה יהודית

יבגני סובה: אני חושב שכולנו יהודים וכל אחד שרוצה ללמוד תורה יכול ללמוד תורה

משה סולומון: אז צריך לשמור על זה

יבגני סובה: תקשיב, משה, גם ילדיי לומדים במסגרת דתית ושום דבר לא מגביל אותם ללמוד תורה, אבל ברגע שאתה מחוקק חוק יסוד: לימוד תורה אתה לא מחוקק את זה בשביל לקדם את התורה, אתה מחוקק את זה בשביל להשתמט משירות בצה"ל כי החוק הבא שלך יהיה חוק גיוס שבעצם לא יאפשר לבג"צ להתערב

יבגני סובה:  לכן כל מסך העשן הזה שמנסים להסתתר מאחורי התורה ולהגיד שאנחנו דואגים לתורה ולמסורת ישראל זה שטויות, אין פה שום דאגה למסורת ישראל, יש פה דאגה רק ל-200,000 אנשים שלא רוצים לשרת בצה"ל ולא רוצים גם לצאת לשירות התעסוקה

יבגני סובה:       לכן גם לזה אני חושב שוועדת החינוך צריכה להתייחס

יבגני סובה:  אני לא יודע אם זה בבקשה הזאת, אבל זה מדאיג אותי מאוד

יבגני סובה:  זה מדאיג אותי כי אנשים שלומדים בבית הספר, כשהם מסיימים את בית הספר הם הולכים לצבא וישנה מערכת וממשלה שמסבירה לאנשים האלה ששירות בצה"ל זה לא חלק מהציונות

יבגני סובה:  אז לכן אני חושב שזו פגיעה בציונות כי כולנו פה בכל זאת רוצים שהמדינה תמשיך להיות דמוקרטית, יהודית, יהודית ודמוקרטית, תעשה את הסדר איך שאתה רוצה, אבל שהיא גם תהיה ציונית והשתמטות משירות בצה"ל זה פגיעה בציונות, זה מה שאני חושב

יבגני סובה:       ואם אני רואה היום פגיעה בליברליות, פגיעה בחופש המחשבה, פגיעה בתכנים שאני חושב שצריך לקבל כל ילד באשר הוא, כל ילד באשר הוא, ולא לנסות לשנות אותו, אם הילד הזה זקוק לתכנים שהוא קיבל עד עכשיו אין שום סיבה שאתם תבואו ותשנו לו את התכנים האלה

יבגני סובה:  אני חושב שיש פה שכרון כוח, יש פה כוונות לקחת את החופש, כולל גם חופש מחשבה, ואני חושב שזה מסוכן

יבגני סובה:  זה הרי לא מסתיים בשירות בצה"ל, זה גם אחר כך יילך לנטל כלכלי, זה גם יילך אחר כך לדברים שמותר להגיד ובסוף אני אגיד לך איך זה ייגמר, בסוף ייגמר גם בסתימת פיות וחופש הביטוי, יגידו לך שהיום אתה יכול להגיד את זה ומחר אסור לך להגיד כי אוי ואבוי אם תגיד את זה, כי זו תהיה גם פגיעה במדינה כולה

יבגני סובה:  לכן יש להתייחס ברצינות לכוונות גם אם כרגע הן לא מומשו ולא התממשו כי אם אנחנו לא נעצור את זה עכשיו ולא נתריע כשזה יבוצע זה יהיה מאוחר

יבגני סובה:       אני רק רוצה משפט אחד, אני מראש מתנצל, אני חייב לצאת לדיון בוועדת העלייה והקליטה כי שר הקליטה מציג שם דברים וזה גם חשוב

יבגני סובה:  אני חושב שיש פגיעה גם בנושא של הקליטה, ביטלו מענקים, ביטלו הרבה דברים, גם תכנים שקשורים לדור הרביעי שמגיעים עכשיו

יבגני סובה:  אז אני מראש מתנצל, היועץ שלי יישאר פה, הוא יעדכן אותי על הדיון וכל דבר שצריך אני פה ואני מאחל לך, יוראי, הצלחה בדיון הזה

משה סולומון: אני רק אגיד לך, אני מסכים איתך שכל אחד צריך לקבל את מה שהוא צריך לקבל והציונות היא באמת בסיס להיותנו כאן, אני לא בטוח שהעובדה שאנחנו מאפשרים במדינה יהודית לאנשים ללמוד תורה ולקבל כלים כדי ללמוד תורה היא פגיעה בציונות

יבגני סובה: לא, משה, לא דיברתי על לימוד תורה, דיברתי על חוק יסוד: לימוד תורה, יש הבדל

יבגני סובה:  הציבור לא מבין את המשמעות, למה הם מתעקשים על חוק יסוד: לימוד תורה? לא בגלל שמישהו מפריע להם ללמוד תורה, בגלל שהם רוצים אחר כך להשתמש בכלי הזה בשביל לחוקק פסקת התגברות נגד בית המשפט העליון, זה הכול

משה סולומון: אני שומע את החשש, אני רק אומר שיש זכות למדינה יהודית כן שיהיה מקום ללימוד תורה, ואני מבין מה שאתה אומר, לאן זה יכול להוביל

יבגני סובה: אני אמרתי פעם, כל ילד בישראל צריך לדעת מה זה תורה וללמוד גם אם הוא רוצה, אבל לא על חשבון שירות בצה"ל, עם כל הכבוד

משה סולומון: תודה רבה

יבגני סובה: אני מודה לך ואני יוצא לוועדת הקליטה

משה סולומון: חבר הכנסת מאיר, בוקר טוב

מאיר כהן: בוקר טוב, בוקר טוב לכולם

מאיר כהן:  אדוני היושב ראש, בהצלחה, חבר הכנסת סלומון, אתה איש ראוי

משה סולומון: תודה

מאיר כהן: אני רק רוצה, ברשותכם, להגיד דברים מאוד פשוטים ולהחזיר את זה לנושא שלשמו התכנסנו, ואני מודה לך, יוראי, שהעלית את זה

מאיר כהן:  יש גמישות ניהולית שהולכת ונפגעת והיא קשורה בהחלט לכל המציאות שבה הקהילה הלהט"בית נמצאת, לצערי אצל כל מיני אנשים, על הכוונת כאילו האנשים האלה הם אנשים חורגים לאלוהים, לכן אני רוצה לדבר על זה

מאיר כהן:      אני רוצה להגיד שאנחנו כאן לא רק על המשמר

מאיר כהן:  מבחינתי זה בדיוק כמו הרפורמה המשפטית, אם יהיה מישהו שיעז בבתי הספר לפגוע בילדים שנטייתם המינית לא מוצאת חן בעיניו אז אנחנו נהיה שם ולכן הדיונים האלה בכנסת, יותר משהם יורדים לפרטים הם הצהרה חשובה מאוד שלנו כחברי כנסת, ואני חושב שגם שלך, אדוני היושב ראש

מאיר כהן:  לא יעלה על הדעת שמישהו ייכנס למשרד החינוך ויחליט, ויבוא למנהלים ויגיד להם שכל מה שמטפל בקהילה הלהט"בית או כל מה שמספר הוא מחוץ לחוק מבחינתנו, הוא מחוץ לשיח

מאיר כהן:  זה לא יהיה ובאתי להגיד לכם את זה, לאנשים פה, זה לא יהיה, שיהיה לכם ברור

מאיר כהן:       ההיפך, בשנה וחצי שהייתי במשרד הרווחה, גם אני וגם מירב כהן וגם עוד הרבה מאוד אנשים, גם במשרד החינוך, זה לא איזה משהו שהוא שלנו, הייתה פתיחות יוצאת מן הכלל

מאיר כהן:  הצלחנו בתוך הפריפריה להקים תאים, דיברתי עם מנהלי בתי ספר, 25 שנים ניהלתי בפריפריה, אין דבר יותר טרגי ויותר כואב מילדים בפריפריה שבאו מבתים שהם בתים שמרניים יותר ושזהותם המינית לא התיישבה, לא עם המשפחה ולעתים לא עם היישוב, ואם הם לא מצליחים לקבל בבתי הספר את החיבוק, אויה לנו, כאנשי חינוך, ואני לא מקנא בילדים האלה

מאיר כהן:      לכן אחרי מהפכה, אני לא רוצה לקרוא לזה מהפכה, אבל אחרי שינוי מבורך שהצלחנו לעשות בעבודה משותפת עם הארגונים ובהקצאת כספים רבים, להעלות על הדעת שמישהו היום במשרד החינוך יפגע בזה אני פשוט מודיע, זה לא יקרה

מאיר כהן:  יוראי, אנחנו כולנו, מכל המפלגות, נתייצב אחריכם, גם ממפלגת הליכוד, תאמין לי, וגם אתה

מאיר כהן:  אין בין זה לבין לימודי תורה דבר וחצי דבר

מאיר כהן:       נדמה לי שאתמול קראתי פוסט מרגש של אחד מאנשי התקשורת, אני חושב שחצי המדינה דמעה מהפוסט הזה

יוראי להב-הרצנו: מדינה שלמה

מאיר כהן: אנשים שישבו איתי התחילו לבכות מהתרגשות

נעמה לזימי: ממש ממש

מאיר כהן: יש ועדת חוץ וביטחון וברחתי מהוועדה לבוא לפחות להגיד את הדברים האלה

מאיר כהן:  החברים שנמצאים כאן, אני תמיד איתכם, שלא יהיה לכם שום ספק, אל תרגישו חלילה, אני יודע שזה מין רגעים כאלה ש – ואנחנו פה

מאיר כהן:  יוראי, יישר כוח, תודה רבה

משה סולומון: תודה רבה

בני פרץ: חבל, אדוני השר, שאתה נותן איומים וכל זה ואנחנו חוזרים על אותו דבר, אפשר לבוא ולהתווכח

מאיר כהן: תפסיק איומים, איזה איומים?      

בני פרץ: ממשיכים באיומים

מאיר כהן: אף אחד לא מאיים

משה סולומון: חברת הכנסת לזימי, אחר כך יוזמת הדיון, חברת הכנסת שאשא ביטון

נעמה לזימי: תודה רבה

נעמה לזימי:  תודה על הדיון הזה, היוזמים ויוראי בפרט, חשוב מאוד

נעמה לזימי:  אני רוצה קודם כל להגיד שלא צריך לחכות שיפגעו בתקציבים ושדברים יקרו בפועל ואז לנהל מלחמה על בדיעבד

נעמה לזימי:  אני דווקא מודאגת וחושבת ששווה לשים זרקור על הלך הרוח שיתחיל להפוך את המציאות הזאת לקיימת הלכה למעשה, מנהלי בתי ספר שיבינו שלא כדאי להם להזמין תכנים שקשורים לנטייה מינית או מגדר או כל דבר שייתפס פרוגרסיבי כי הקִדמה היום נמצאת כשק החבטות של הממשלה הזו

נעמה לזימי:  הרי על מה הם יוצאים? על הנאורות? על הקדמה? על היכולת שלנו להכיל כל אדם, כל אישה, כל מי שחלק מהחברה שלנו באשר הוא?      זה בדיוק מה שקורה פה עכשיו ואני כבר שומעת עדויות כאלה

נעמה לזימי:  אני מודה שזה לא עדיין משהו שנראה כמוחלט או סגור, אבל אתם מהנהנים, כנראה גם הגיע אליכם, אני חושבת שיהיה שווה גם לעשות פה דיונים נוספים על ההשלכות של התפיסה ושל הרוח השלטת כבר על צמצום המרחב וצמצום היריעה שעוסקת בזכויות של כל נער או נערה לחיות לפי נטייתה המינית ולפי תפיסתה וגם להבין שהכול בסדר

נעמה לזימי:  אני ממש חושבת שכבר עכשיו הדברים שקורים צריכים להטריד אותנו ולא צריך לחכות לפגיעה בגפ"ן ובצמצום התכנים

נעמה לזימי:       אני כן אשמח גם לאחר מכן, לאחר הסבב של הח"כים, לשמוע מה התחושות בשטח ולא רק הדברים הקונקרטיים, כי חשוב להבין מה התהליכים שהולכים לייצר הלכה למעשה

נעמה לזימי:  אם לא יתחילו להזמין תכנים ואז להגיד טוב, הגפ"ן פחות ניצלו השנה, בשנה הבאה נצמצם את התקציב ונתחיל להוריד תקציבים בגלל שיש תת ניצול, בגלל הלך הרוח שלא מאפשר להביא עוד קבוצות לשיח בבתי הספר

נעמה לזימי:       אני מאוד דואגת דווקא כי הייתה פריחה, דווקא כי ראינו את בתי הספר נפתחים ומבינים שזה בסדר, שבית ספר הוא לא יהיה רק המקום בו לומדים דוגמתית מקצועות כאלה ואחרים, אלא גם המקום שמחנך והופך אותנו לבני אדם וליצורים חברתיים שיודעים להכיל את כל מי שנמצא סביבנו באופן מכבד ואמיתי

נעמה לזימי:  זה מה שמדאיג אותי יותר, יותר מהכול, כי אלה דווקא התכנים שבעיניי הכי חשובים שצריכים להיות במערכת החינוך הישראלית

נעמה לזימי:  מה שמייצר אותנו אנשים ביקורתיים, אוהבי אדם, מלאי חמלה

נעמה לזימי:  אם אנחנו נוציא את המקום הזה, מהחשש, מהלך הרוח, מהמשטור הדורסני שכבר מרגישים אותו, כבוד יו"ר הוועדה, אז מצבנו רע מאוד

משה סולומון: חברת הכנסת נעמה, חשוב להדגיש שאנחנו דנים פה באיזה שהוא חשש

משה סולומון:  גם אתמול, כשהבנתי שאני הולך לנהל את הדיון הזה, עברתי על החומרים, צריך לשים לב שמדובר פה על חשש ולא על שום דבר שהוא – וחבל באמת שאין נציג ממשרד החינוך שייתן גם תשובות לזה ואנחנו נדרוש את זה, אבל אני אומר, להתייחס לדברים, להנכיח אותם, אבל בסוף מדובר פה על איזה שהוא חשש

משה סולומון:       אני עברתי על כל החומרים שלפחות אתמול הצלחתי לראות והדבר הזה הוא לא ברור, לא ברור שיש באמת איזה שהיא פגיעה

משה סולומון:  אני שומע את השאלות ששאלת, יוראי, וצריך לתת עליהן את הדעת, אבל לדעת שאנחנו כרגע מנכיחים סוגיה שהיא נובעת מחשש ולא מאיזה שהן עובדות שהן קיימות

נעמה לזימי: העובדות הקיימות הן שסגן ראש הממשלה הוא אבי מעוז שקיבל סמכויות להצר את צעדי - - -      

משה סולומון: לא, אני דיברתי אתמול, מי שאחראי על התכניות האלה זה משרד החינוך, זה שר החינוך יואב קיש

משה סולומון:  אבל תיכף נשמע, אז תודה

יפעת שאשא ביטון: תודה רבה, אדוני יושב הראש

יפעת שאשא ביטון:  אני דווקא שמחה על מה שאמרת כי זה יכול להתכתב טוב עם מה שאני רוצה לומר ואני רוצה לומר לך שהעניינים זה לא רק חשש

יפעת שאשא ביטון:  בסוף צריך לזכור שזה גם לא עניין של כסף

יפעת שאשא ביטון:  אני אפילו לא רוצה לדבר על התקציבים, זה לא רלוונטי, העניין זה האווירה שנוצרת כאן, העניין זה הדה לגיטימציה שנעשית, אגב לא רק לעניין של הלהט"בים

יפעת שאשא ביטון:  כשאנחנו מדברים על תכנים ליברלים אנחנו מדברים על הזכות של נשים להתגייס, לשרת היכן שהן רוצות, לדעת שהן יכולות להגיע ולעשות מה שהן רוצות, הן לא פחות מגברים, לפרק את כל הנושא המגדרי ולהתחיל את הנושא של שוויון בין המינים כבר מגיל הגן

יפעת שאשא ביטון:       ואגב, התכנית שהכנסנו לשוויון מגדרי בגן קיבלה איזה שהוא צבע כזה שאנחנו עכשיו מחנכים לזהויות מיניות

יפעת שאשא ביטון:  לא, אנחנו באנו לומר שגם נשים יכולות להיות מהנדסות ויכולות להיות טייסות ויכולות להיות רופאות והן יכולות להיות גם בבית והן יכולות לעשות מה שהן בוחרות

יפעת שאשא ביטון:  יש להן את הלגיטימציה לבחור בדיוק כמו לגברים

יפעת שאשא ביטון:  אותו כנ"ל לגבי הנושא של הקהילה הלהט"בית

יפעת שאשא ביטון:       הסיפור הזה, אני חושבת שאתמול מה שהיה יפה בפוסט שפורסם שהוא בא כל כך מבפנים

יפעת שאשא ביטון:  הוא הציג את כל הדילמה החברתית ואת הקונפליקט שנמצא בתוכו הבן אדם, עד כדי שהוא מבין מצד אחד את הצער שהוא גורם מסביב, אני לא מבינה למה הוא צריך להרגיש צער, זאת אומרת בנוי בדיפולט שלנו החברתי כאילו אנחנו גורמים צער לסביבה שני, ומצד שני הצורך שלו לשחרר את עצמו מהכבלים שהוא נמצא בהם

יפעת שאשא ביטון:       אני חושבת שאנחנו במערכת החינוך יש לנו תפקיד אמיתי לתת לכל ילדה וילד את התחושה שזה המקום שלהם, שזה הבית שלהם, שזו החברה שלהם, שיש להם לגיטימציה להיות שם

יפעת שאשא ביטון:  כשמנהלים שיח כמו שמנהל אבי מעוז ושותפיו וכשאנחנו בכזו קלות מעבירים מוטת שליטה כל כך גדולה, אגב אל מחוץ למשרד החינוך

יפעת שאשא ביטון:  שיפסיקו לבלבל את המוח, שיבואו ויגידו: חברים, ההסכמים הקואליציוניים לא רלוונטיים, מי ששולט בתכנים האלה במשרד החינוך - - -     

יוראי להב-הרצנו: החלטות הממשלה לא רלוונטיות

יפעת שאשא ביטון: החלטת הממשלה לא רלוונטית, מי ששולט זה משרד החינוך ובואו נדבר עכשיו מה הגורל של הדברים האלה

יפעת שאשא ביטון:  אבל זה לא קורה, בפועל זה נמצא בידיים של בן אדם שכולנו מכירים את העמדות שלו והעניין הוא איזה אווירה זה יוצר, איזה דה לגיטימציה זה יוצר עוד לפני שנכנסנו להיבט התקציבי

יפעת שאשא ביטון:       ועכשיו בוא נצלול פנימה גם, לא רק לאיזה תכניות בוחרים, זה לא רק איזה תכנים יש שם, זה גם מי הגופים שמעבירים את התכנים האלו וזה לא פחות חשוב, כי בסוף נכנסות לשם קבוצות עם אג'נדה ואנחנו צריכים לוודא שאין פה אג'נדה, לא פוליטית ולא חד חד ערכית, אלא משהו שבאמת מאפשר את הפלורליזם ואת המקום לכל ילד וילדה להיות במרחב הזה וגם לזה צריך לשים דגש

יפעת שאשא ביטון:       אני אשמח לדעת אם יש פה נציג של אבי מעוז

יפעת שאשא ביטון:  אתה אומר של משרד החינוך אין, כי זה לא שם

יפעת שאשא ביטון:  שים לב, אגב, הם אפילו לא מצאו מקום - - -      

משה סולומון: לא, אבל אתם מובילים את זה למקום מסוים, הדיון הוא בנושא חינוכי משמעותי וחשוב

משה סולומון:  ופתחתי, את לא היית בתחילת דבריי - - -      

יפעת שאשא ביטון: אני שמעתי את הדיון

משה סולומון: כן, אני אמרתי כמה הדבר הזה באמת חשוב והוא דיני נפשות

יפעת שאשא ביטון: איפה הנציגים?      

משה סולומון: לכן מי שהיה צריך להיות כאן זה משרד החינוך

יפעת שאשא ביטון: איפה הם?      

משה סולומון: אני אמרתי, זה לא תקין שהם לא פה

יפעת שאשא ביטון: הם לא כאן כי - - -     

יוראי להב-הרצנו: אין פה נציגים של משרד החינוך?      

משה סולומון: אין פה נציגים של משרד החינוך וצריך לראות - - -     

יפעת שאשא ביטון: הם לא כאן כי זה לא בידיים שלהם

משה סולומון: בסדר, נשמע את הדברים ונראה מה אנחנו מסכמים

יוראי להב-הרצנו: אז מי יענה לנו, משה?      

נעמה לזימי: יוראי, אני חושבת שאם משרד החינוך לא פה אתה צריך לבקש דיון המשך

נעמה לזימי:  זה לא הגיוני שדיון שיזמת ונציגי המשרד לא נמצאים בו, זה לא מס שפתיים, עם כל הכבוד

יוראי להב-הרצנו: לא הבנתי, מי אמור לענות על זה?      

משה סולומון: אני אסביר

נעמה לזימי: אז צריך שיבואו להגיד את זה כמו שצריך

משה סולומון: שנייה, חברים, אני מסביר

משה סולומון:  יש כאן סוגיה שלטענת משרד החינוך אין בה חדש במובן של אותו סעיף שאנחנו מדברים עליו

יפעת שאשא ביטון: שיבואו להגיד את זה

נעמה לזימי: אסור להם לא לבוא לדיון, אתה יודע את זה, יו"ר הוועדה

יוראי להב-הרצנו: שיגיעו להגיד את זה

משה סולומון: חברים, תנו לי לסיים את דבריי

יוראי להב-הרצנו: אני בהלם

משה סולומון: אין בה משהו שהוא חדש ומשנה מציאות ולכן החשש הזה הוא חשש מבחינת המכרז שיצא הוא לא חשש סביר שעשוי לקרות איתו משהו מסוים ולכן לא שלחו

משה סולומון:  יכול להיות שבסוף הדיון הזה כן נבקש דיון נוסף כדי שהם ייתנו תשובות

יפעת שאשא ביטון: אדוני היושב ראש, עם כל הכבוד, ויש לי הרבה כבוד - - -     

משה סולומון: שנייה, סליחה, סליחה

יפעת שאשא ביטון: לא, רגע, אדוני היושב ראש - - -     

משה סולומון: סליחה, אבל אני מנהל את הדיון כאן, חכי

יפעת שאשא ביטון: אוקיי, אני אחכה

משה סולומון: אני מסביר את העניין

משה סולומון:  אני אמרתי בתחילת דבריי שזה שאין כאן נציג של משרד החינוך זה לא תקין

יוראי להב-הרצנו: אני לא שמעתי את זה בכלל, זה הזיה, זה ביזיון של הכנסת

יוראי להב-הרצנו:  זה ביזיון שלנו, אנחנו חברי כנסת, יש לנו שאלות, אנחנו דורשים תשובות

משה סולומון: אחרי שהנכחנו את זה - - -      

יפעת שאשא ביטון: לא, אבל אדוני היושב ראש, אני רוצה לעזור לך רגע

יפעת שאשא ביטון:  אנחנו קיימנו השבוע כאן בוועדה הזו דיון בנושא החינוך המיוחד, שום דבר בו לא היה חדש, לא העניין של תיקון החוק, לא הקטסטרופה שיש בשטח, לא זה שיש מצוקה של גננות והכול, הגיעו לכאן נציגי משרד החינוך, אפילו השר בכבודו ובעצמו הגיע, ישב כאן וסיפר כמה קשה בחינוך המיוחד

יפעת שאשא ביטון:  וואו, ממש חיכינו שהוא ייכנס כדי לדעת שקשה שם, והם באו

יפעת שאשא ביטון:  היה צריך להיות פה נציג של משרד החינוך

יפעת שאשא ביטון:  אגב, אני יכולה להבין למה הם לא נמצאים, כי זה לא שלהם

יוראי להב-הרצנו: כן, כי זה לא באחריות שלהם

יפעת שאשא ביטון: והשאלה היא מי מייצג את הממשלה בדיון הזה

נעמה לזימי: יוראי, זה לא עובד ככה

יפעת שאשא ביטון: כי אם אין פה נציג ממשלה צריך לעצור את הדיון

משה סולומון: טוב, אני שומע

נעמה לזימי: יוראי, אתה צריך לקבל דיון נוסף, זה לא יכול לעבור ככה

משה סולומון: אני שומע את הדברים, בואו ניתן עכשיו, יש לנו מעט זמן, אין לנו המון זמן ויש פה המון דוברים

יפעת שאשא ביטון: אבל מי מייצג את הממשלה? מי עונה?      

משה סולומון: שנייה, חברים, בואו נקיים את הדיון - - -     

יוראי להב-הרצנו: אבל, אדוני, הפלטפורמה הזאת היא לא כדי לתת פורקן לבעיות שלנו, זה לא ונטילציה כאן

יוראי להב-הרצנו:  אנחנו חברי כנסת, אנחנו מייצגים ציבור, אנחנו רוצים לקבל תשובות מהממשלה

יוראי להב-הרצנו:  זה התפקיד החוקתי שלנו, לשאול את הממשלה, לפקח על הממשלה

יפעת שאשא ביטון: יש פה נציג ממשלה?      

משה סולומון: שנייה, חברים

יוראי להב-הרצנו: זה פשוט ביזיון של הכנסת

יוראי להב-הרצנו:  אדוני, אתה יושב ראש הישיבה

יפעת שאשא ביטון: חברים, אם אין נציג ממשלה אין מה לנהל את הדיון הזה

יפעת שאשא ביטון:  במחילה מכבודם

משה סולומון: אני אומר ככה, אני אומר שהדיון הזה הוא דיון שאתם יזמתם אותו ואנחנו רוצים לדון בו, אני רק אומר, בסוף יכול להיות שאנחנו נדרוש – שוב, אני התוודעתי לזה אתמול בערב - - -     

יוראי להב-הרצנו: משה, אדוני, אני שואל שאלה

יוראי להב-הרצנו:  אנחנו שואלים מי יענה לנו

משה סולומון: אבל שאלת פה ארבע שאלות מאוד משמעותיות וחשובות, אנחנו נבקש ממשרד החינוך שייתן תשובות עליהם

משה סולומון:  בוא כרגע, כדי שנוכל - - -     

יוראי להב-הרצנו: יש פה נציגי ממשלה שיענו לנו?      

נעמה לזימי: רגע, משה

נעמה לזימי:  יו"ר הוועדה, סליחה, אתה מנהל פה ועדה ללא הנציג שאמור לענות, אתה מנהל ועדה עם עצמך, עם הארגונים ועם הח"כים שיזמו, זו בדיחה, זו יריקה בפרצוף של הארגונים שממש מועלים על הכוונת

יוראי להב-הרצנו: של הציבור

נעמה לזימי: הציעו פה ועדה, הנשיאות אישרה את הוועדה, אתם לא מביאים פה את הנציג ואתה מסביר שזה דיון לגיטימי? זה לא דיון לגיטימי

יוראי להב-הרצנו: אתה צריך לסגור את הדיון הזה

יוראי להב-הרצנו:  אם אין סביב השולחן נציגי ממשלה שיענו לחברי הכנסת ולציבור על השאלות אין מקום לדיון הזה

יפעת שאשא ביטון: הדיון צריך להיסגר

לילי הלפרין: אבל אנחנו כן רוצים להגיד את עמדתנו

יוראי להב-הרצנו: אתם תגידו, אבל זה פשוט - - -      

נעמה לזימי: זה לא העניין, זה פשוט ביזיון

יפעת שאשא ביטון: חברים, את העמדות אנחנו משמיעים כבר הרבה מאוד זמן

יוראי להב-הרצנו: זה בושה וחרפה, אני לא הבנתי שאין פה נציגים

יפעת שאשא ביטון: אנחנו מעלים אותן מעל כל במה, כולל מעל במת הכנסת

נעמה לזימי: בפעם הבאה לא יאשרו דיון כזה

משה סולומון: חברים, חברים

יוראי להב-הרצנו: זה ביזיון

יפעת שאשא ביטון: אם אין נציג ממשלה אין טעם לדון בזה

משה סולומון: אנחנו מבינים את העניין, הבנתי, אפשר להמשיך לדבר על זה עוד ועוד, הבנו את הנקודה

משה סולומון:  אנחנו נבקש, בוא נשמע את כל הדוברים - - -     

יפעת שאשא ביטון: נבקש מה?      

משה סולומון: נבקש, אם נצטרך, בסוף הדיון הזה, לזמן דיון נוסף שהם ינכחו בו

יוראי להב-הרצנו: אבל מה זה הדבר הזה?      

יפעת שאשא ביטון: לא, לא, לא, זה דיון של הכנסת

נעמה לזימי: זה מבזה אותך, יו"ר הוועדה

נעמה לזימי:  זה מבזה אותך שמנהל את הדיון שהרשות לא הגיעה לתת את הדעת, משרד ממשלתי פשוט לא הגיע, אין פה אף נציג ממשלתי

יוראי להב-הרצנו: למרות שהוועדה זימנה אותם

נעמה לזימי: הדיון הזה אושר

נעמה לזימי:  זה מבזה קודם כל אותך

נעמה לזימי:  אני חושבת שאתה צריך לנהל דיון נוסף עם נציגי הממשלה

משה סולומון: יש נציג מהממשלה?      

יואב קיש: אני ממשרד הרווחה

יואב קיש:  רוב הדיון פחות רלוונטי

יפעת שאשא ביטון: לא, לא, לא

יפעת שאשא ביטון:  אגב, זה אומר הרבה שמי שאמון על התכנים האלה לא נמצא כאן כדי לומר את הדברים, אני חושבת שזו פשוט יריקה בפרצוף של הכנסת, לא פחות מזה

גלעד קריב: אולי כל מה שקורה - - -      

משה סולומון: גלעד, אתה הגעת עכשיו

יוראי להב-הרצנו: זה ביזיון של הכנסת

משה סולומון: אני אתן לך לדבר

משה סולומון:  אתה יוזם הדיון, אני אתן לך לדבר

גלעד קריב: לא, אין מה לדבר

גלעד קריב:  אבל אתה יודע, כרגע יש פשוט בשטחים עוד פעם ריב סמכויות על הגב של חיילי צה"ל בין סמוטריץ' לגלנט, אז אולי פשוט אבי מעוז ויואב קיש לא גמרו להתווכח הבוקר על מי צריך להיות בדיון, בגלל זה

גלעד קריב:  אז תדחה בחצי שעה, אל תבטל, תרים טלפון לאבי מעוז, תרים טלפון ליואב קיש ותבקש מהם לסגור מי אמור לבוא לייצג

לילי הלפרין: אבל מה עם הכבוד לארגונים? לקחנו ימי חופש להגיע לפה

גלעד קריב: מה עם הכבוד לארגונים? מה עם הכבוד - - -     

יוראי להב-הרצנו: זו בדיוק הנקודה, שלא מכבדים אתכם

יפעת שאשא ביטון: חברים, יקרה, אנחנו יכולים לשבת באותה מידה במזנון ולדבר על הדברים

יפעת שאשא ביטון:  אין שום משמעות לדיון שיתקיים כאן אם אין כאן נציגוּת ממשלה

קריאה: לא, אני באתי לפה לקבל תשובות

משה סולומון: חברים, חברים, אני ביקשתי - - -     

קריאה: נציגי הממשלה צריכים לשמוע גם אותנו

נעמה לזימי: אבל הם לא באו

משה סולומון: חברים, חברים, אני רוצה - - -      

יוראי להב-הרצנו: לא, זה לא יכול להיות, משה

משה סולומון: יוראי, הבנתי, הבנתי - - -      

נעמה לזימי: זה מבזה אותך, יו"ר הוועדה, זה מבזה אותך

משה סולומון: תנו לי להחליט מה מבזה אותי ומה לא מבזה אותי

יוראי להב-הרצנו: זה מבזה את כל חברי הכנסת

יפעת שאשא ביטון: לדעתי אנחנו צריכים כולנו לקום וללכת

נעמה לזימי: בהחלט נקום, רק שהוא יגיד שיהיה עוד דיון

נעמה לזימי:  הוא קיבל דיון מיוחד, הוא צריך לקבל אותו

משה סולומון: אני לא רוצה להוציא אנשים

משה סולומון:  אני ביקשתי כרגע לבדוק את העניין - - -     

יפעת שאשא ביטון: אנחנו תיכף יוצאים לבד, כי אם אין פה נציגי ממשלה אין לנו מה להישאר כאן

נעמה לזימי: נדבר עם עצמנו, נגיד מה הבעיה

משה סולומון: אני ביקשתי כרגע לבדוק את העניין

יוראי להב-הרצנו: נעביר את זה ללשכה שלי

משה סולומון: אני מבין את החשיבות, אני לא אומר שזה לא נכון, גם אמרתי את זה בעצמי, שזה לא תקין שאין פה נציגי משרד החינוך

משה סולומון:  אמרתי את זה

יוראי להב-הרצנו: לא, אבל, משה, מה הטעם?     

משה סולומון: יוראי, זה לא מקדם אותנו, בואו נתקדם הלאה

משה סולומון:  הבנתי וזה נכון שכשיש דיון בנושא חינוך צריך להיות נציג משרד החינוך וכרגע אין כאן, אני ביקשתי שיבדקו למה אין כאן ואולי מישהו יכול - - -     

יפעת שאשא ביטון: לא, אבל צריך להיות נציג שאמון על זה

נעמה לזימי: זה הלך הרוח, מה שאמרת, זה ברור

יפעת שאשא ביטון: מי אמון על זה?      

נעמה לזימי: או שיבואו ויסבירו בעצמם

יפעת שאשא ביטון: אבי מעוז אמון על זה? שיהיה פה

יפעת שאשא ביטון:  החינוך אמון על זה? שיהיה פה

יפעת שאשא ביטון:  לא אלה פה ולא אלה פה

משה סולומון: חברת הכנסת שאשא, אני לא רוצה לעבור לקריאות כאלה ואחרות - - -     

יפעת שאשא ביטון: לא, אני יוצאת כי אם - - -     

משה סולומון: כולנו מבינים וכולנו מסכימים, אנחנו מבינים את זה, אז אין צורך לטחון את אותו עניין

נעמה לזימי: אז תסגור את הדיון

משה סולומון: לא, אני לא סוגר את הדיון, ביקשתי - - -     

נעמה לזימי: זה פשוט דיון לא לגיטימי

יפעת שאשא ביטון: תגיד שאתה סוגר את הדיון ואתה דורש נציגים שיגיעו לכאן לדיון שיתקיים מחדש

יוראי להב-הרצנו: זה מבזה את הארגונים שהגיעו לכאן

יפעת שאשא ביטון: זה מה שאתה צריך להגיד

יוראי להב-הרצנו: בדיוק

משה סולומון: את רוצה לצאת לבד או ש –      

יפעת שאשא ביטון: לא, אני יוצאת לבד

משה סולומון: אז חבל, אני מכבד אותך

יוראי להב-הרצנו: כולנו נצא, משה

משה סולומון: אני מכבד פה את כולם, הבנתי את הנקודה שחשוב שיהיה כאן נציג, ביקשתי גם שיבדקו אם מישהו יכול לעלות בזום או לא

משה סולומון:  תיכף נבדוק את זה

יפעת שאשא ביטון: אוקיי, אז בואו נחכה

יוראי להב-הרצנו: אז בוא נחכה, אין טעם להמשיך

יפעת שאשא ביטון: כי אנחנו מבזים גם את אלה שיושבים כאן

משה סולומון: חברת הכנסת שאשא, קריאה ראשונה

משה סולומון:  חברת הכנסת שאשא, זה לא מכובד

גלעד קריב: היושב ראש - - -      

יפעת שאשא ביטון: אני עוזרת לך, רק שתדע

משה סולומון: תודה שאת עוזרת לי, אני לא צריך את העזרה שלך כרגע

משה סולומון:  את מפריעה לי כרגע

יפעת שאשא ביטון: כי עם כל הכבוד זה בסוף - - -      

משה סולומון: כרגע את מפריעה לי, תודה

תמי סלע: רק אולי לומר, בוודאי שזה לא תקין שמשרד החינוך שהוזמן והוא הגורם הרלוונטי לא הגיע וגם לא הודיע מראש שהוא לא מתכוון להגיע

תמי סלע:  הוועדה כוועדה מוסמכת לקבל החלטה לחייב את השר או גורם אחר מטעם המשרד - - -     

יפעת שאשא ביטון: מי שאמון על זה

תמי סלע: נכון, השר הרלוונטי

יפעת שאשא ביטון: אגב, יכול להיות שזה אבי מעוז ולא באמת משרד החינוך ואנחנו רק סתם תוקפים את המשרד

תמי סלע: להתייצב ואם הדברים לא מבוצעים יש גם סמכות לפנות בהחלטת הוועדה לנציבות שירות המדינה בעניין הזה מבחינת הסנקציות לפי תקנון הכנסת

נעמה לזימי: אבל תפעילו את זה

יוראי להב-הרצנו: גם משרד ראש הממשלה הוזמן

תמי סלע: כרגע באמת כדאי לברר אם יש מישהו שיכול לעלות אולי בזום לפחות ולהגיד את עמדת המשרד

משה סולומון: אז אנחנו בודקים את זה

תמי סלע: ואם לא, אפשר לקבוע דיון ולקראתו לקבל החלטת ועדה שתחייב את התייצבות השר או מי מטעמו

יפעת שאשא ביטון: אני רק רוצה לומר שצריך לחייב את מי שאמון על הנושא, זאת אומרת שאם משרד החינוך עולה לכאן ונותן תשובות הוא לא עולה כגוף שנותן ייעוץ, כי משרד החינוך כמו משרד הרווחה שנמצא כאן רשאי להגיע ולתת את דעתו

יפעת שאשא ביטון:  אם מעוז אחראי שיעלה מישהו מטעמו ואם משרד החינוך אחראי שיעלה מישהו מטעמו, אחרת כל השיח הזה הוא - - -     

יוראי להב-הרצנו: ממש ככה

נעמה לזימי: זה דיון מהיר, זה דיון שהוסכם בנשיאות, זה לא הגיוני שלא יבואו

משה סולומון: אנחנו נעשה הפסקה של חמש דקות עד 10:12 ואז אנחנו נחזור, בינתיים אני אברר את הנקודה

יפעת שאשא ביטון: תודה רבה

גלעד קריב: אני מציע מראש שתיקח יותר מחמש דקות כי לא תהיה לך תשובה תוך חמש דקות

משה סולומון: אנחנו מוגבלים בזמן

משה סולומון:  יכול להיות שנקבע דיון נוסף

גלעד קריב: אז אולי כדאי על דעת היושב ראש לקבוע כבר עכשיו דיון נוסף

גלעד קריב:  מה, נגמור את זה בשלושת רבעי שעה?      

משה סולומון: כרגע אני מבין שאין באפשרות משרד החינוך לעלות

משה סולומון:  אני רוצה לנעול את הישיבה הזאת ולקבוע דיון מהיר בזמן הקרוב להמשך הדיון הזה בנוכחות משרד החינוך, בנוכחות גורם רלוונטי, אבל אני רוצה להציע, הגיעו לפה הרבה גופים, אני מכבד את האנשים שהגיעו לכאן, והנושא הוא חשוב וראיתם בתחילת דבריי שהנושא הזה הוא חשוב

משה סולומון:  אנחנו קודם כל נקיים דיון מהיר, אולי בשבוע הבא, תיכף נראה מתי אנחנו נקבע אותו

יוראי להב-הרצנו: משה, עכשיו שמעתי בהודעה של משרד החינוך שהם מסרבים עקרונית וקטגורית לשלוח נציגים גם לישיבה הזו וגם לישיבה הבאה, זו ההודעה, נכון?      

משה סולומון: אנחנו נחייב - - -     

יוראי להב-הרצנו: אבל מה ההודעה של משרד החינוך?      

משה סולומון: כרגע הם לא יכולים

יוראי להב-הרצנו: מה זה לא יכולים?      

משה סולומון: הם לא רוצים ולא יכולים להשתתף - - -     

יוראי להב-הרצנו: הם לא רוצים, לא בפעם הזו ולא בפעם הבאה גם?      

משה סולומון: היה לנו חמש דקות, ניסיתי לטפל בסוגיה הזו כדי שיהיה פה נציג, כי בעיניי זה נכון שיהיה פה נציג שצריך לתת תשובות לשאלות שעולות כאן והשאלות חשובות

יוראי להב-הרצנו: מה משרד החינוך השיב?      

משה סולומון: משרד החינוך כרגע אמר שהוא לא יגיע לכאן, לא ישלח נציג לכאן, לא בזום ולא בנוכחות פיזית ולכן אני רוצה לנעול את הישיבה, כדי לכבד את נושא הדיון, לנעול את הישיבה ולקיים ישיבה חדשה בזמן אחר, אבל בסוף הגיעו לכאן נציגים ואנשי מקצוע ממקומות שונים, קיבלתי פה הרבה מאוד פניות לדבר ולכן יש לנו 25 דקות לסיום הוועדה הזאת בלי קשר לסוגיה, אני רוצה לתת להם לדבר

משה סולומון:  אתם תוזמנו גם לישיבת ההמשך שתיקבע במהרה ולכן אני אבקש כרגע לא לדון בסוגיה למה משרד החינוך לא הגיע לכאן

משה סולומון:  זה לא תקין, כולנו תמימי דעים בנושא הזה, ולכן בואו נמשיך לנקודה הבאה

יסמין פרידמן: אין בעיה, אני רק רוצה לחדד ולהבין, כי יש הבדל בין הם לא הגיעו כי קרתה איזה שהיא אי הבנה או תקלה או משהו לבין: אנחנו לא שולחים נציג לדיון הזה ואנחנו לא שולחים נציג לדיון הבא

יסמין פרידמן:  יש הבדל מהותי ואני חושבת שאנחנו צריכים לדעת

משה סולומון: שאלתי את השאלה הזאת אתמול בלילה, כשקיבלתי את האפשרות לנהל את הדיון הזה, ואתמול בלילה נאמר לא רלוונטי, החששות הם לא רלוונטיים ולכן זה לא היה

משה סולומון:  כרגע ביקשתי - - -     

משולם נהרי: מאתמול בלילה? אנחנו הגענו לפה כשאתם יודעים מאתמול בלילה שהנציגים - - -     

משה סולומון: שנייה, בבקשה

משולם נהרי: מאתמול בלילה אתם יודעים את הדבר הזה?      

נעמה לזימי: איך הסכמת לנהל דיון בלי משרד החינוך?      

משולם נהרי: מאתמול בלילה ואתם הבאתם אותנו לכאן לכנסת?      

משה סולומון: לא, אני לא יודע מאתמול בלילה שלא יגיע נציג, זה אני יודע מהבוקר, מהרגע שהתחלתי פה

משה סולומון:  רק שהסוגיה היא לא חדשה, זה מאתמול בלילה

יפעת שאשא ביטון: זה לא אצל משרד החינוך, זה במקום אחר, חברים

משה סולומון: יוראי, אתה יוזם הדיון, אני רוצה לכבד אותך, יש אפשרות אחת, זה לנעול את הדיון עכשיו וזה מה שאני רוצה לעשות ולקבוע דיון חדש מהיר באותו נושא עם הנוכחים שנמצאים כאן כרגע

משה סולומון:  אפשרות שנייה זה לדרוש ממשרד החינוך כבר לדיון הבא להגיע ובינתיים לכבד את אלה שהגיעו - - -     

יפעת שאשא ביטון: אבל זה לא בהכרח משרד החינוך, אנחנו נופלים פה באיזה שהוא כשל שהוא עניין פוליטי לחלוטין

יפעת שאשא ביטון:  אם זה בידיים של אבי מעוז הוא חייב להגיע הנה

משה סולומון: חברת הכנסת שאשא, נפנה לכל הגופים הרלוונטיים

יוראי להב-הרצנו: אדוני, הדיון הזה נקבע - - -     

בני פרץ: כבוד היושב ראש, יש לי עצה, תן לנער לדבר, בזמן הקצר שלך שהם ידברו

יוראי להב-הרצנו: סליחה, אני מבקש עכשיו לדבר

יוראי להב-הרצנו:  משפט אחד

יוראי להב-הרצנו:  החשש שלנו שאנחנו לא יודעים כרגע, בגלל המורכבויות של הממשלה הזאת, איפה הנושא הזה נופל, כמו שחברתי חברת הכנסת שאשא ביטון אומרת, לכן הדיון הזה מתקיים

יוראי להב-הרצנו:  עצם העובדה שהדיון הזה אושר בנשיאות לפני שבוע וחצי, ביקשנו שהגורם הרלוונטי מהממשלה יגיע, בין אם זה הגורם ממשרד ראש הממשלה של אבי מעוז ובין אם זה ממשרד החינוך

יוראי להב-הרצנו:  הגיעו לפה חברי כנסת, הגיעו לפה ארגונים של החברה האזרחית, מי אמור להשיב לנו תשובות?      

משה סולומון: יוראי, הגורמים הוזמנו ולא הגיעו

יוראי להב-הרצנו: זה ביזוי הכנסת

משה סולומון: אנחנו מבינים את העניין, אי אפשר לחזור על זה עוד פעם ועוד פעם

יוראי להב-הרצנו: מי נותן לנו ערובה, משה, שבדיון הבא שייקבע יגיעו גורמים שיכבדו אותנו?      

משה סולומון: זה אנחנו נדאג ונראה, אנחנו נדרוש את זה מהם ואנחנו נסדיר את העניין הזה

משה סולומון:  יוראי, בגלל שאתה יוזם הדיון - - -      

יפעת שאשא ביטון: שתבינו שבידיים האלה נמצאים הילדים שלנו

יפעת שאשא ביטון:  זה הדבר הכי כואב

יגאל שתיים: אני באתי כהורה לילדה בתיכון ואני רואה שמלמדים אותה על חיסורים בכנסת

יגאל שתיים:  אתה שם לב? איזה אחריות יש לבת שלי לבוא לבית ספר אם האנשים ממשרד החינוך לא טורחים להגיע לוועדה בכלל? אני אבא מודאג לילדה בתיכון

משה סולומון: אני מבין

משה סולומון:  תציגו את עצמכם, שם ותפקיד, אני אקרא לכם פה

משה סולומון:  אני ממש מבקש, יש לנו מעט זמן, אני רוצה לכבד את האנשים כאן, שתי דקות לכל אחד וככה נוכל להספיק את מרב האנשים שנמצאים כאן

משה סולומון:  שרון מלמד, הנהגת הורים ארצית

שרון גל: אנחנו שרון ואדווה, ראשי צוות להט"ב בהנהגת ההורים הארצית ואימהות לילדים טרנסג'נדרים וטרנסג'נדריות

שרון גל:       זכותו של כל ילד להרגיש בטוח ומוגן בכל מקום בו הוא נמצא ללא הבדל דת, גזע, מין ומגדר, בטח ובטח במערכת החינוך שבה הוא מבלה חלק משמעותי מהזמן

שרון גל:  השיח והתכנים בנושא מגדר ומיניות הקיימים היום במערכת החינוך נבנו על ידי אנשי המקצוע בקפידה ובמחשבה ועם התאמה לגילאי הילדים ולצוותים החינוכיים

שרון גל:  אלו תכנים מצילי חיים עבור הילדים שלנו, הבסיס לבריאותם הנפשית והפיזית, תכנים שתורמים ליצירת חברה סובלנית ומכילה יותר ובכך לצמצום אלימות בתוך כותלי בתי הספר ואף צמצום נשירה ואובדנות בקרב בני הנוער

שרון גל:       האלימות הגואה בארץ לצערנו לא פוסחת על מערכת החינוך ועל כן, במיוחד בימים אלה, ישנה חשיבות יתרה לתכנים של סובלנות, שוויון וקבלה למען הילדים של כולנו

שרון גל:  פגיעה בתכני המגדר היא פגיעה ישירה בילדים שלנו, אנו רואים בחומרה כל ניסיון לצמצם או לפגוע בתכנים אלה במערכת החינוך וקוראים לשר החינוך לשמור על הלגיטימיות של כל מגדר ומגדר לבחור את התכנים התואמים את אורח חייו

משה סולומון: תודה רבה

משה סולומון:  בני פרץ, פנתרים חברתיים

משולם נהרי: אז עכשיו ארגוני הלהט"ב לא יקבלו זכות דיבור? ככה ארגוני הקהילה הגאה לא יקבלו זכות דיבור בדיון הזה?      

בני פרץ: אני רוצה להעביר להם את הזכות, אני פה בכנסת, תן להם את הזכות לדבר

משה סולומון: זכות הדיבור מופיעה כאן, אני לא קובע את הסדר

משה סולומון:  הסדר נקבע על פי פנייה

משולם נהרי: בתור אלו שחשפו את הקריטריונים אנחנו נשמח להתייחס

משה סולומון: אם לא נתפרץ וניתן לכל אחד לסיים את דבריו נוכל להספיק את כולם

משה סולומון:  אני רוצה לתת לכל אחד לדבר כאן, חשוב שכל אחד ידבר כאן, זה נושא מאוד חשוב

משולם נהרי: אז אני חייבת להגיד שבתור אלו שחשפו את הקריטריונים, אני מור נהרי, מנכ"לית ארגון חוש"ן, ארגון לחינוך של הקהילה הגאה, אנחנו אלה שחשפנו את השינוי בקריטריונים ואני אשמח להרחיב על זה

משה סולומון: מור, נרשמת?      

משולם נהרי: כמובן

משולם נהרי:  אני גם טרחתי להגיע בניגוד למשרד החינוך

בני פרץ: כבודו, זה התור שלי, קראת לי, אני פעיל חברתי, אני בכנסת נמצא כל חיי, תן להם לדבר

בני פרץ:  אני מוותר כי אני אהיה פה בסיבוב הבא

משה סולומון: אין בעיה

משה סולומון:  אנחנו נותנים לאנשים לדבר

בני פרץ: אני אומר לך, אני נותן להם את הדיבור, בוא נדבר על הילדים

בני פרץ:  כבודו, אני רוצה לתת את הזכות לאנשים האלה

משה סולומון: אין בעיה, קיבלתי, תודה רבה

משה סולומון:  מור

משה סולומון:  אני רק מבקש, שתי דקות

משולם נהרי: אל תדאג, אני לא מעוניינת לחרוג

משולם נהרי:  אני מור נהרי, מנכ"לית ארגון חוש"ן, ארגון החינוך של הקהילה הגאה, אני קוראת פה בצורה ברורה לכל החברים והחברות שלי לא להתייחס ולא להביא את הדברים שאתם עבדתם והכנתם לטובת הדיון הזה כשמשרדי הממשלה הרלוונטיים לא טרחו לכבד אותנו בנוכחותם

משולם נהרי:  אנחנו עבדנו מאוד מאוד קשה כדי להגיע לדיון הזה ואני כן אשמח להתייחס

משולם נהרי:       אני לא מתכוונת להתייחס לאף אחד מהדברים פה, אני אגיד שכמו שאנחנו לא קיבלנו תגובה להשגות שהגשנו בצורה מסודרת מתוקף המכרז ממשרד החינוך, זה להמשיך מגמה

יפעת שאשא ביטון: מתי הגשתם?      

משולם נהרי: אנחנו הגשנו התייחסויות וקיבלנו איזה שהיא תשובה מעורפלת שלא נותנת מענה לאף אחת מהשאלות והסוגיות

משולם נהרי:  וזה להמשיך בדיוק את אותו קו וזה לטרטר אותנו ולכלות את זמננו בלהגיע לדיונים כשלא מתכוונים לתת לנו תשובות ולא מתכוונים להתייחס אלינו

משולם נהרי:  וזו בדיוק אותה מגמה שלא סופרת אותנו בקביעת הקריטריונים, שמגדירה אותנו כהשפעה מזיקה לנוער ושלא טורחת להגיע לפה לפחות כדי לייצג את עמדתה מאף אחד משני משרדי הממשלה הרלוונטיים

יפעת שאשא ביטון: ממש, בושה

משולם נהרי: ואני אבחר להתייחס לשאלה של חברת הכנסת נעמה לזימי ששאלה מקודם, כי את הדברים שלי בנוגע לדיון אני ממש לא מתכוונת להציג עכשיו

משולם נהרי:  אני אציג אותם בדיון ההמשך כשיהיה לי בפני מי, כי לדבר בשביל עצמי יש לי את הרשתות החברתיות בשביל זה

משולם נהרי:  זה לא הפייסבוק האישי שלי פה ואני לא באה ליומני היקר שלום

משולם נהרי:       אני אגיד רק דבר אחד, אנחנו רואים בצורה מאוד מאוד ברורה מאז הבחירות אקלים ציבורי מאוד מאוד מאוד קשה, אנחנו רואים עלייה של עשרות ומאות אחוזים בדיווחים לפי פילוחים שונים לקו הקשב של האגודה למען הלהט"ב, אנחנו רואים מצוקות מאוד מאוד קשות של בני ובנות הנוער, אנחנו רואים ירידה בהזמנת סדנאות של חינוך לסובלנות, למערכת החינוך, בתי ספר ששנים על גבי שנים הזמינו אותנו ופתאום אין להם זמן ופתאום הם לא מעוניינים

משולם נהרי:  שנים על גבי שנים של קשרים שהממשלה הזאת מצליחה להרוס ולשבור במו ידיה

משולם נהרי:       ואני אגיד כאן בצורה ברורה, אנחנו לא הולכים לשום מקום ואנחנו נדרוש את התשובות שמגיעות לנו ואנחנו לא נסתפק בדיונים שכאלה שאנחנו באים לדבר בשביל לדבר לעצמנו ושנציגי הממשלה לא מגיעים לתת את הדעת על הדברים

משה סולומון: תודה, מור

יפעת שאשא ביטון: בושה

יפעת שאשא ביטון:  תודה רבה רבה

נעמה לזימי: אני מבחינתי סיימתי פה

נעמה לזימי:  יוראי, נתעדכן על הדיון הבא, תודה

משה סולומון: בואו נכבד את האנשים שהגיעו לכאן

משה סולומון:  בבקשה

אביגיל גלנץ הרץ: שלום

אביגיל גלנץ הרץ:  קוראים לי אביגיל, אני בת 17

אביגיל גלנץ הרץ: 5, באתי לפה מבית ספר

משה סולומון: את הכי חשובה כאן עכשיו

אביגיל גלנץ הרץ: אני לא עומדת לדבר עכשיו כי אין לי כל כך על מה ואין לי כל כך למי

אביגיל גלנץ הרץ:  אני אגיד שזאת אחת החוויות המבישות והמביכות שהייתי חלק מהן בחיים שלי

אביגיל גלנץ הרץ:  אני הגעתי לפה, הפסדתי לימודים כדי לבוא ולדבר מהלב שלי על החוויות שלי

אביגיל גלנץ הרץ:  אני בעוד ארבעה חודשים מסיימת תיכון, זה כבר לא ישפיע עליי, באתי לפה כי חשוב לי לזעוק זעקת כאב אמיתית שלי ושל החברים והחברות שלי

אביגיל גלנץ הרץ:  אני באמת באמת חסרת מילים כרגע ואת כל הדברים שהיה לי חשוב להגיד אני אגיד לאנשים כשהם יטרחו להגיע ולכבד אותי בנוכחותם

אביגיל גלנץ הרץ:  ממש מאכזב

קריאה: יישר כוח, אביגיל

משה סולומון: אני מבין מה שאת אומרת

משה סולומון:  אני כן אבקש ברגע שנקבע דיון אם תוכלי כן תגיעי ותאמרי את הדברים שלך, זה חשוב מאוד מאוד שנשמע גם אותך, אבל תודה על הדברים

אביגיל גלנץ הרץ: תודה לכם

משה סולומון: לילי הלפרין

לילי הלפרין: אני מצטרפת לדברים של הנערה הצעירה שריגשו אותי

משה סולומון: אני מציע, סליחה, לילי, בואו תתייחסו לגופו של עניין כי אפשר עכשיו לחשוב - - -      

לילי הלפרין: באמת, היום אי אפשר, אי אפשר להגיד לגופו של עניין

משה סולומון: אז אני אומר שוב, אמרתי בפתח דבריי, אפשר לא להתייחס למה שאני אומר, אפשר להתייחס

משה סולומון:  אני אומר, תתייחסו לגופו של הנושא, עכשיו להזכיר את העובדה שמשרד החינוך לא פה לא יתרום עוד כי גם אני אמרתי את זה ואני גם דרשתי את זה

אביגיל גלנץ הרץ: אין שום טעם כרגע להתייחס לגופו של נושא

משה סולומון: אז אפשר לנעול את הישיבה

אביגיל גלנץ הרץ: אפשר לנעול את הישיבה, ראוי לנעול את הישיבה

קריאה: חד משמעית אפשר לנעול את הישיבה

לילי הלפרין: אנחנו פועלים שנים במרכז שלנו לקדם את הסובלנות משני טעמים, לא רק מהטעמים המוסריים שלא לפגוע באחר, אלא במחקרים שלנו עולה שאדם סובלני שמקבל את האחר הוא אדם שמממש את יכולותיו יותר, וזאת הנקודה הבסיסית בפסיכולוגיה חברתית

לילי הלפרין:  אנחנו רוצים שאנשים יהיו סובלניים ויקבלו את האחר ויש לנו גם אינטרס אחר, לא רק המוסרי, לטובת זה שעשוי אולי להיפגע מחוסר סובלנות, אלא מכיוון שהאדם שנוהג כך הוא מממש את יכולותיו יותר

לילי הלפרין:       אנחנו יודעים שכל המחקרים, ותסתכלו גם על האנשים הליברלים יותר, החופשיים יותר, הנה המחקר שיצא על חתני פרס נובל שרובם, 90%, עם תפיסה ליברלית

לילי הלפרין:  אדם שהוא פתוח במחשבתו הוא גם מגיע להישגים יותר גבוהים, גם במדע

לילי הלפרין:  ואם יש לנו אינטרס כזה שהמדינה שלנו תתקדם כל ההגבלות האלה שאנחנו מרגישים בשטח באוויר, חלקם כתובים וחלקם לא כתובים, הם גורמים לנזק איום לצעירים ולמבוגרים כאחד

לילי הלפרין:       לכן אני מרגישה כעס נורא, לא רק על אובדן יום שבאתי לפה עם החברים שלי אלא זה שלא מכבדים אותנו

לילי הלפרין:  איזה מסר יש לזה? איזה מסר זה שמישהו מעביר משהו לא ברור באוויר שמעורר חשדות ואי נחת? אני רואה, אני מתפקדת חצי מאז כל הסיפור הזה, פשוט הראש לא פנוי לעבוד ולחקור ולא מעזים לבוא לפה ולשמוע אותנו? יש לי דברים ארוכים לומר, מקצועיים, אבל ביקשת שתי דקות, זה מה שאני אומרת

לילי הלפרין:  תודה

משה סולומון: תודה רבה, לילי

משה סולומון:  תום שרצר בר

משה סולומון:  תלמידה?      

תום שרצר בר: כן, שלום

תום שרצר בר:  קוראים לי תום, אני נציגת מועצת תלמידים והנוער הארצית, חוץ מזה אני גם תלמידה בתל אביב יפו ויצאתי מהארון בסביבות כיתה ז'

תום שרצר בר:  אני רוצה להתחיל ולהגיד שאני עכשיו בת 15 ואני נחשפת לכמויות אין סופיות של אלימות הומופובית, גם פיזית וגם מילולית

תום שרצר בר:  אני מקבלת הערות על בסיס יום יומי מתלמידים בבית הספר שלי שאני צריכה להרוג את עצמי כי אני לסבית, שזה מגביל ושזה סוטה ושמשהו לא בסדר איתי

קריאה: מאיפה את בארץ?      

תום שרצר בר: תל אביב

תום שרצר בר:  בעיקר בבית הספר, אגב

תום שרצר בר:  דחיפות במדרגות, יריקות לידי כשאני הולכת, דברים שאני לא מאחלת לאף אחד ובטח לא לילדה בת 15 כמוני

תום שרצר בר:  כמובן שלא רק אני חווה את זה, הרי הקללה הכי נפוצה בבית ספר היא 'הומו'

תום שרצר בר:       חוץ מההיבט החיצוני של השיעורים האלה, שהם כל כך חשובים, של הפחתת הומופוביה, יש גם את ההיבט האישי של נוער להט"ב, שמתמודד עם כל כך הרבה שאלות בנושא מיניות ומגדר עוד בגילאים יחסית מוקדמים וחשוב לדבר על זה, חשוב להראות לתלמידות ולתלמידים האלה שיש עוד אנשים כמוהם, שזו תופעה קיימת וטבעית ונורמלית

תום שרצר בר:       בסופו של דבר לכולנו, גם למשרד החינוך וגם לאנשים שמתנגדים לקהילה הגאה מסיבות כאלה ואחרות, לכולנו יש אינטרס משותף לשמור על התלמידים והתלמידות במערכת החינוך ולשמור על אזרחי ואזרחיות ישראל

תום שרצר בר:  בקרב התלמידים האלה יש גם תלמידים להט"בים, מדובר פה בביטחון אישי ונפשי ובאוכלוסייה שיש בה שיעורי התאבדות גבוהים יותר, נטייה להתנהגויות סיכוניות ומשמעותית יותר בריונות

תום שרצר בר:       אז חשוב לי לציין שהשיעורים האלה הם לא רק על מיניות, הם מדברים על קבלה, על כבוד, על הכלה, על שוויון, סובלנות והבנה והם עושים שינוי ענק

תום שרצר בר:  אנחנו תולים במערכת החינוך כל כך הרבה תקוות, אז הנה עוד אחת

תום שרצר בר:  אני מאמינה שהפתרון יגיע אך ורק מהחינוך, מחינוך לערכים, חינוך לאהבה וחינוך לקבלה עצמית

תום שרצר בר:       גם אני הפסדתי יום לימודים היום כדי להבטיח לתלמידות ותלמידי ישראל כל כך הרבה ימי לימודים אחרים שהם יהיו משמעותיים בשבילם ושהם ילמדו אותם על כבוד ועל הכלה, גם תלמידים להט"ביים

תום שרצר בר:  תודה רבה

משה סולומון: תודה, תום, תודה על הדברים, דברים חשובים מאוד

משה סולומון:  אני מוסיף כאן עוד עשר דקות לדיון הזה כי באמת חשוב לשמוע אתכם

משה סולומון:  אני רק מבקש, בואו נעשה את זה קצר, קשה מאוד לעצור אנשים באמצע דברים שהם באמת באים מהלב אז אני מבקש, תחסכו ממני את זה

משה סולומון:  יגאל שתיים

משה סולומון:  בבקשה

יגאל שתיים: אני באמת אקצר מאוד, לא רוצה לחזור על דברים שנאמרו קודם, אבל אין לי ספק שהיום אני אחזור הביתה ואני אספר לבתי שנציגי משרד החינוך לא הגיעו, כמו שהיא יכולה לא להופיע בבית הספר, אבל הם לא ייענשו

יגאל שתיים:       בקצרה, הניסיון המקביל להפיכה המשטרית לקחת דברים בסיסיים כמו פלורליזם וזכות הגדרה של צעירים ולהחשיך את הדבר הזה, זה לא יעבור, לא ברמה האזרחית, לא ברמה ההורית

יגאל שתיים:  יכולים להמשיך לנסות לצמצם את המרחב של הנוער, את הספקטרום הזה של הגדרה עצמית, אנחנו נעמוד ולא ניתן לזה לקרות ואנחנו גם נבוא להמשך הוועדה ואני אסביר דברים שהבאתי וכל חבריי איתי

יגאל שתיים:  אי הופעה פחדנית לוועדה לא תסייע בשום דבר ואנחנו נילחם בכל האמצעים

משה סולומון: נשמח שתגיע גם לדיון הבא, הדברים שלך הם חשובים, אנחנו ננתח אותם בצורה טובה

יגאל שתיים: תודה רבה

משה סולומון: ריקי, שפירא רוזנברג

משה סולומון:  אני מבקש שיהיה קצר, שנספיק את כולם

ריקי שפירא רוזנברג: כן, אדוני, אני לא אכנס לגופו של עניין כי אני מבינה שהדיון יהיה בפעם הבאה כשיהיו פה נציגים

ריקי שפירא רוזנברג:  אני רק אומר בקצרה שאני מאוד מופתעת מזה שהנציגים לא הגיעו מכיוון שמטרות החינוך הממלכתי שקבועות בחוק שזה עקרונות שוויון, כבוד האדם, אהבת האדם וסובלנות, גם היום יש בעיות במימוש שלהם בחינוך יהודי פלורליסטי ובאופן שבו הוא מתבצע

ריקי שפירא רוזנברג:  אז לבוא ולומר שהחששות שביקשו להעלות כאן בישיבה הם לא רלוונטיים זה פשוט התעלמות מהמציאות ומהצורך להתמודד עם מה שקורה

ריקי שפירא רוזנברג:  אז אני מאוד מקווה שבדיון הבא הנציגים האלה יופיעו

משה סולומון: תודה רבה

משה סולומון:  עדי שמאי

משה סולומון:  לצערי מי שמקשיב לנו מבחוץ לא נספיק להעלות אנשים בזום, אני אשמח שבדיון שייקבע אם תוכלו להגיע תגיעו לכאן, ואם לא אז תבקשו לעלות בזום

עדי שמאי: אהלן, אני עדי שמאי, מנהל היחידה לקיום אוכלוסיות הלהט"ב במשרד לשוויון חברתי, יחידה שהוקמה בשנה וחצי האחרונות במשרד במטרה לקדם את האוכלוסייה

יסמין פרידמן: זה נשאר במשרד לשוויון חברתי?      

עדי שמאי: זה נשאר במשרד לשוויון חברתי

עדי שמאי:  מי שלא יודע, המשרד מתעסק בקידום אוכלוסיות בעקבות פערים ואתגרים שחווים מכל מיני סיבות, נשים, חרדים, ערבים, ותיקים, חלק מהמשרד התפצל למשרדים אחרים

עדי שמאי:       היה חשוב לי לדבר כי אני חושב שהחשש מהסרה של תכנים שמעודדים לסובלנות כלפי להט"בים הוא חשש שהוא באמת מאוד מאוד מטריד, אבל בפועל אני אגיד שהמציאות היום בבית הספר גם עם הקיום של תקנת החינוך לסובלנות היא לא מספיקה כדי להצליח לייצר אקלים בטוח ואקלים נכון לתלמידי ותלמידות במערכת החינוך

עדי שמאי:  היחידה פוגשת את כל אותם פערים בעקבות אותה תופעה, פוגשת את הפערים האלה בהמשך, בין אם זה בתעסוקה, בין אם זה ביכולת לתפקד בצורה מיטבית כאזרח ובין אם זה בכלל בחוויית השייכות והביטחון של אלפי אזרחים ואזרחיות

עדי שמאי:       היחידה מפעילה ב-100 רשויות תכניות לקידום הלהט"ב, 100 רשויות מאוד מאוד מגוונות, קרית שמונה, נתיבות, אריאל, אפרת, ראשי ערים מבינים את האחריות שלהם כלפי האוכלוסייה, הם מבינים שילדים קופצים מגגות

עדי שמאי:  אני מקבל דיווחים שבמהלך 35 ימים התאבדו חמישה נערים ונערות בקיץ האחרון ברצף וזו סוגיה שמטרידה מאוד והתפקיד הראשון של בית הספר לפני הכול הוא לא לפגוע

עדי שמאי:       היום כשתלמיד פוגש שעה במחזור חייו כתלמיד שבה מדברים על סובלנות כלפי להט"ב, שעה אחת, וגם זה תלוי ברצונו הטוב של מנהל בית הספר, זה לחלוטין לא מצליח לייצר את מה שאמורים לייצר לאותו תלמיד ואנחנו ביחידה פוגשים את זה אחר כך בשאר הפערים

עדי שמאי:  אז אני מקווה שהדיון הבא ייעשה לא רק על החשש של לבטל, אלא על התכנית שצריכה לקרות במערכת החינוך

משה סולומון: תודה, עדי

יסמין פרידמן: עדי, רק לנו חשוב לדעת שלא נפגע התקציב להמשך העבודה שלכם בשנה הקרובה ואם יש פגיעה אז חשוב שתיידע אותנו

משה סולומון: תודה

משה סולומון:  רק כמה מילות סיכום, יוראי, יוזם הדיון, ואני אסכם

יוראי להב-הרצנו: בקצרה מאוד

יוראי להב-הרצנו:  אדוני יושב הראש, אני מתבייש

יוראי להב-הרצנו:  איזה מסר זה שולח לילדים, לתלמידים ולתלמידות, ביזוי הכנסת, זלזול מופגן ובוטה בציבור, יריקה בפנים של חברות וחברי הקהילה הגאה

יוראי להב-הרצנו:  זה הפרצוף האמיתי של הממשלה הזאת, על ראש הגזען בוער הכובע

יוראי להב-הרצנו:  אני קורא ליושב ראש הכנסת, אמיר אוחנה, לדרוש את כבודה של הכנסת ולקבוע בהקדם דיון חדש

יוראי להב-הרצנו:  אני מקווה שאתה תעמוד בראש הדיון הבא, אבל שהנציגים הרלוונטיים של הממשלה יגיעו לכאן וייתנו לציבור ולחברי הכנסת ולארגונים המדהימים שעושים עבודה מופלאה תשובות

יוראי להב-הרצנו:  מגיע לנו תשובות, המדינה הזאת עדיין דמוקרטית ובמדינות דמוקרטיות - - -     

משה סולומון: המדינה הזו דמוקרטית והיא תישאר דמוקרטית

יוראי להב-הרצנו: אם ההפיכה המשטרית הזאת תעבור היא לא תהפוך לדמוקרטית

משה סולומון: היא תישאר דמוקרטית

יוראי להב-הרצנו: אנחנו רואים מגמה מטרידה של דריסת הכנסת, אפילו בשביל תשובות לשאלות שלנו לא טורחים להגיע לכאן ולענות? זה ביזיון

יוראי להב-הרצנו:  אני אומר לך, לא בהרבה מאוד ישיבות אני מרגיש בושה, היום אני מתבייש

משה סולומון: תודה רבה

משה סולומון:  אני באמת מודה לכל מי שהגיע לכאן לדיון

משה סולומון:  כפי שפתחתי בדבריי, אמרתי שסוגיית החינוך היא חשובה מאין כמותה, שכל ילד וכל אדם בישראל ירגיש שהוא מקבל את ערכיו ואת האידיאולוגיה שממנה הוא מגיע וזה באמת דיון חשוב

משה סולומון:       אני לא מקבל את אי ההגעה של נציג ממשלה לדיון הזה ולכן אני אדון מיד אחרי הישיבה כאן עם יושב ראש הוועדה כדי לחשוב על תגובה ואיך מתמודדים עם הסוגיה הזאת

משה סולומון:  אני מבקש לקבוע דיון נוסף כהמשך לדיון הזה, אני גם מזמין את כל מי שנמצא כאן ומי שלא הצליח להגיע היום כן להגיע לדיון הבא ואולי שם נוכל למצות את הדברים

משה סולומון:       אני מודה לכולם, תודה רבה, אני נועל את הישיבה